NELJAPÄEV, 12. november  12.-13. novembril osalevad põllumajandusministeeriumi asekantslerid Toomas Kevvai, Andres Oopkaup, Toivo Nõvandi ja Peeter Seestrand ning toidu- ja veterinaarosakonna juhataja Hendrik Kuusk Türgis Ankaras toimuval seminaril, millel käsitletakse põllumajanduse, kalanduse, maaelu ja toiduohutuse teemasid seoses Eesti kogemustega Euroopa Liitu astumisel. Eesti esindajad jagavad Türgile kogemusi eeskätt ühisturu ja toiduhügieeniga, aga ka makseagentuuri loomise, kohaliku initsiatiivi, maaelu arengu ja LEADER-programmi käivitamisega seotud teemadel.  12. novembril algusega kell 10 toimub Tartus, Eesti Maaülikooli peahoone aulas (Kreutzwaldi 1A) konverents "Taastuvate energiaallikate uurimine ja kasutamine XI (TEUK XI)". Aastate jooksul on TEUK-ist kujunenud Eesti üks olulisemaid taastuvenergiaalaseid konverentse. Konverentsil käsitletakse teemasid, mis on tänasel päeval Euroopa ja ka globaalse taastuvenergiaalase arendustegevuse fookuses: taastuvenergia ressursid, nende tootmine ja kasutamine. Konverentsi eristab tema mitmetest rahvusvahelistest konkurentidest keskendumine eeskätt kohalikele probleemidele. Konverentsi korraldab EMÜ taastuvenergia keskus koostöös SA Archimedesega. Konverentsil osalemine on tasuta. Rohkem infot leiab kodulehelt www.emu.ee/TEK. Konverentsile saab registreerida end aadressil: elis.vollmer@emu.ee.  12. ja 13. novembril korraldab Eesti Maaülikool Tartus Eesti Maaülikoolis (Kreutzwaldi 1A, ruum 0045 ja praktiline õpe farmides) Eesti Maaelu arengukava 2007-2013 meetme 1.1. raames koolituse "Piimahügieen erinevat tüüpi pidamistehnoloogiatega lautades" loomaarstidele, põllumajandus- ja toidusektoris hõivatud toidu töötlejatele. Õppejõud: Merike Henno, mag (pm), maaülikooli veterinaarmeditsiini ja loomakasvatusinstituudi teadur; Marika Oeselg, loomakasvatuse konsulent, Olustvere Teenindus-ja Maamajanduskool; Piret Kalmus, mag (vet-med), maaülikooli veterinaarmeditsiini ja loomakasvatuse instituudi, teraapia osakonna lektor; Kerli Raaperi, maaülikooli veterinaarmeditsiini ja loomakasvatuse instituudi loomaarst. Kursus on osalejatele tasuta. Kohtade arv on piiratud, vajalik eelregistreerimine tel 731 3275, 731 3174, 731 3175 või täites registreerumisvormi http://www.emu.ee/370069. Toetab Maaelu Arengu Euroopa Põllumajandusfond: Euroopa investeeringud maapiirkondadesse. Eesti Maaülikooli avatud ülikool http://www.emu.ee/avatud; Kreutzwaldi 1 A -119, 51014 Tartu, Tel 731 3174, 731 3275, 731 3175, e-post: avay@emu.ee.